Trofeul obţinut de Maradona după Cupa Mondială din 1986, scos la licitaţie în Franţa. Cât valorează
Trofeul Balonul de Aur, obţinut de Diego Maradona, legenda fotbalului argentinian, după ce a fost desemnat cel mai bun jucător al Cupei Mondiale 1986, va fi scos la licitaţie în Franţa pe 6 iunie, a anunţat marţi casa de licitaţii Aguttes.
- Meteorologii anunţă o "schimbare majoră" a vremii. Vom avea fenomene extreme în ţară toată săptămâna
Este primul Balon de Aur care va fi scos la licitaţie şi, deşi valoarea sa încă nu a fost confirmată, Aguttes se aşteaptă ca aceasta să atingă mai multe milioane de euro.
Maradona, care a murit în 2020, a fost recompensat cu această distincţie după ce a dus Argentina la câştigarea Cupei Mondiale din Mexic. El a marcat cinci goluri în această competiţie, în care a jucat fiecare minut.
CM 1986 este faimoasă mai ales pentru cele două goluri reuşite de Maradona în sfertul de finală împotriva Angliei. Faimosul decar sud-american a împins mingea cu mâna peste portarul Angliei, Peter Shilton, la un duel aerian, deschizând scorul în sfertul de finală găzduit de stadionul Azteca din Ciudad de Mexico. Argentina a câştigat atunci cu 2-1, Maradona marcând şi al doilea gol al echipei Albiceleste, după o acţiune personală în care a driblat mai mulţi adversari, reuşita devenind ulterior ''Golul secolului''.
Tricoul lui Maradona şi mingea, vândute de asemenea la licitaţie
Tricoul purtat de Maradona în acea zi şi mingea cu care s-a disputat partida au fost vândute anterior la licitaţie, potrivit Agerpres. După evoluţia sa din meciul cu Anglia, Maradona a reuşit o dublă în semifinala cu Belgia (2-0). În finală, Argentina a învins Republica Federală Germania cu scorul de 3-2.
Balonul de Aur a fost introdus cu ocazia Cupei Mondiale 1982. Printre câştigătorii săi se află italianul Paolo Rossi, brazilienii Romario şi Ronaldo, francezul Zinedine Zidane. Argentinianul Lionel Messi este singurul fotbalist care a obţinut de două ori această distincţie.
Premiul lui Maradona dispăruse înainte de a reapărea printre alte trofee într-o sală de licitaţii.
El fost încredinţat recent firmei Aguttes, care a efectuat o investigaţie asupra provenienţei sale şi a reuşit să-l autentifice drept Balonul de Aur Adidas obţinut de Maradona.